Opmærksomme borgere på Gjøl kan takke sig selv for at tre formodede indbrudstyve nu er anholdt.

Vakse Gjøl-borgere kan takke sig selv for at ingen i havnebyen onsdag havde indbrud. De var nemlig vågne og fik tilkaldt Nordjyllands Politi, da tre litauiske mænd i slutningen af 20'erne blev set luske rundt i Limfjordsgade. Nordjyllands Politi kom til Gjøl med både patruljer og hunde og fandt både frem til de tre mænds bil og ved hundenes hjælp også frem til mændene. - Hundende finder den ene mand, der ligger og gemmer sig mellem sportspladsen og skolen, fortæller vagtchef ved Nordjyllands Politi Henrik Bech. Siden blev de to andre mænd også fundet og anholdt med indbrudsværktøj på sig og alle tre sidder nu på Politigården i Aalborg. - Den ene skal overflyttes til Nordsjællands Politi, der har haft ham efterlyst for indbrud derovre. Og så skal vi undersøge, om vi kan kæde de to andre sammen med flere indbrud, fortæller vagtchefen. Der har nemlig i løbet af blot et døgn været 34 indbrud i nordjyske hjem og virksomheder.